Document ID: 32012R0322

KOMISSION ASETUS (EU) N:o 322/2012,
annettu 16 päivänä huhtikuuta 2012,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse klopyralidin, dimetomorfin, fenpyratsamiinin, folpetin ja pendimetaliinin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
Folpetin ja pendimetaliinin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Klopyralidin ja dimetomorfin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Fenpyratsamiinin jäämien enimmäismääriä ei ole aiemmin vahvistettu asetuksen (EY) N:o 396/2005 liitteissä, joten on sovellettu oletusarvoa 0,01 mg/kg.
(2)
Dimetomorfi-tehoainetta sisältävän kasvinsuojeluaineen käyttöä pinaatin ja mangoldin osalta koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Klopyralidin osalta tehtiin tällainen hakemus, joka koskee kukkakaalia, parsakaalia, keräkaalia, pellavansiemeniä, lanttuja, nauriita ja eläintuotteita, ottaen huomioon käyttö elintarviketuotantoon kasvatettavien kotieläinten ruokinnassa käytettävissä rehukasveissa. Fenpyratsamiinin osalta tehtiin tällainen hakemus, joka koskee viinirypäleitä, tomaatteja, paprikoita, munakoisoja ja syötäväkuorisia Cucurbitaceae-heimon kasviksia. Folpetin osalta tehtiin tällainen hakemus, joka koskee viinin valmistukseen tarkoitettuja viinirypäleitä, valkosipulia ja tomaatteja. Pendimetaliinin osalta tehtiin tällainen hakemus, joka koskee lehtikaaleja, kyssäkaalia ja yrttejä.
(4)
Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.
(5)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot komissiolle ja jäsenvaltioille sekä julkisti ne.
(6)
Elintarviketurvallisuusviranomainen totesi perustelluissa lausunnoissaan folpetin käytöstä viinin valmistukseen tarkoitettuihin viinirypäleisiin, ettei kuluttajien terveydelle aiheutuvaa mahdollista riskiä voitaisi sulkea pois, jos jäämien enimmäismäärää nostettaisiin hakijan ehdottamalla tavalla. Sen vuoksi enimmäismäärää ei tulisi nostaa. Elintarviketurvallisuusviranomainen ehdotti, että klopyralidin käyttöön sovellettaisiin maidon osalta matalampaa jäämien enimmäismäärää edellyttäen, että määritysmenetelmä validoitaisiin. Koska tästä ei ole saatu näyttöä, jäämien enimmäismäärä olisi pidettävä ennallaan.
(7)
Kaikista muista hakemuksista elintarviketurvallisuusviranomainen esitti päätelmänään, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien erittäin suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.
(8)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(9)
Sen vuoksi asetusta (EY) N:o 396/2005 olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä huhtikuuta 2012.

Labels: 20
3
0
6